ISAIA.
66.
Lohiabada ia gwau, “Guba be lauegu terona, bona tanobada be lauegu aena atoa gauna. Unai dainai edena bamona ruma ta lau dekenai umui haginia diba? Lauegu noho rumana ta edeseni umui haginia diba? 
Inai lauegu imana ese, tanobada bona guba ibounai idia karaia vadaeni, ani? Unai dainai inai gaudia ibounai be lauegu!” Ma Lohiabada ia gwau, “To lau ese lau ura henia tauna be inai: Ia laloa manau noho tauna, bona iena dika dainai iena lalona ia giroa tauna. Lau dekenai ia gari, bona lau dekenai ia kamonai henia tauna, be lau ese lau ura henia noho. 
“To taunimanima haida ese, edia ura kava sibona idia karaia noho lau itaia, inai bamona: Boubou henia totona boromakau tau ia alaia mase tauna, be tau ta ia alaia mase tauna hegeregerena. Mamoe ena natuna be boubou gauna dekenai ia halaoa tauna, be sisia ena aiona ia mogea, ia hamakohia tauna hegeregerena. Paraoa boubouna ia henia tauna, be boroma ena rarana boubou totona ia henia tauna hegeregerena. Bona mai bonana namona muramura ia gabua tauna, be kaivakuku dekenai ia tomadiho tauna hegeregerena. Inai taudia edia kudoudia ese, edia kara dika herea dekenai idia moale bada noho. 
Unai dainai lau Lohiabada ese, idia edia latanai hisihisi do lau atoa, bona idia ese idia gari henia noho gaudia, be idia dekenai do lau havaraia. Badina be idia dekenai lau boiboi henia, to idia ta ese lau dekenai idia haere lasi. Bona lau hereva henidia, to idia ta ese lau idia kamonai henia lasi. Idia ese kara dika egu vairana dekenai idia karaia noho, bona lau ura lasi karadia idia abia hidi noho.” 
Lohiabada ena hereva umui gari henia noho taudia e, Lohiabada ena hereva do umui kamonai, badina ia gwau, “Umui ese lau umui badinaia noho dainai, emui bese taudia haida ese umui idia badu henia noho, bona umui dekena amo idia gini siri noho. Idia ese umui idia kirikirilaia noho, idia gwau, ‘Namona be Lohiabada ese iena hairaina do ia hedinaraia, unai neganai emui moale do ai itaia.’ To inai bamona kiri taudia ese, hemarai bada do idia davaria! 
Umui kamonai, hanua dekena amo regena bada ia vara noho! Dubu Helaga dekena amo, gado ta ena regena bada ia daekau noho. Inai regena be lau Lohiabada ese, lau idia tuari henia taudia edia kerere davana lau henia noho.” 
Lohiabada ia gwau, “Egu hanua helagana be hahine ta bamona. Ia ese vara ena hisihisi ia do abia lasi neganai, natuna ta ia havaraia. 
Daika ese unai bamona kara ena sivarai ia kamonai vadaeni? Daika ese unai bamona kara ia itaia vadaeni? Basileia ta be dina tamona sibona lalonai do ia vara, a? Bese ta be nega sisina lalonai do idia havaraia, a? To Siona be ia hisihisi sisina sibona murinai, ia ese iena natuna, iena bese, be maoromaoro ia havaraia.” 
Lohiabada ese ma ia gwau, “Lau ese hahine ena mara ena nega do lau havaraia, bona iena natuna havaraia totona, hahine dekenai goada do lau henia lasi, a?” Ma emui Lohiabada ia gwau, “Lau, natuna ena vara lau havaraia Diravana, ese natuna havaraia dalana do lau koua, a? 
“Ierusalema hanua umui ura henia noho taudia ibounai e, Ierusalema danu do umui moale hebou, bona ia dainai do umui moale bada. Guna umui ese Ierusalema dainai umui taitai taudia ibounai e, harihari ia danu do umui moale hebou. 
Ierusalema ena noho namo dainai do umui moale noho. Iena rata goadadia dekena amo rata do umui topoa noho. Iena hairaina bada herea dekena amo, do umui inua momo, do umui boga kunu momokani.” 
Badina Lohiabada be inai bamona ma ia gwau noho: “Kamonai! Lau ese Ierusalema ena maino do lau habadaia, sinavai bamona, bona bese idauidau edia kohu momo, be Ierusalema dekenai do lau henia bada, sinavai ia abata bamona. Unai dainai Ierusalema taudia e, emui sinana ena rata do umui inua. Ia ese iena imana dekenai umui do ia huaia lao, bona iena tuina dekenai do umui roho daekau, roho daekau noho. 
Sinana ese iena mero ia hamoalea bona hagoadaia bamona, lau ese umui do lau hamoalea bona hagoadaia. Ierusalema dainai lalona goada do umui davaria. 
Inai kara umui itaia neganai, emui kudoudia do idia moale, bona emui tauanidia do idia goada lao, rei matamata bamona. Vadaeni taunimanima be do idia diba Lohiabada ese, iena hesiai taudia ia durua noho. To lau Lohiabada ese lau idia tuari henia gwauraia taudia, do lau badu henidia.” 
Kamonai! Lohiabada be lahi lalonai do ia mai, bona iena kariota, be lai guba bamona do idia heau mai. Ia ese ia badu henia noho taudia, be mai dagedage, bona mai lahi hururuhururu danu do ia gwau henidia. 
Badina be Lohiabada ese, lahi bona tuari kaia dekena amo do ia kota henia. Tanobada ena kerere taudia ibounai edia davana do ia henia, bona taunimanima momo be Lohiabada ese do ia alaia mase. 
Lohiabada be ia gwau: “Taunimanima haida ese idia sibona idia hahelagaia bona idia hagoevaia, dirava koikoi do idia tomadiho henia totona. Bona idia be uma lalonai, tau ta ena murinai idia raka lao hebou, boroma bona bita bona miro gaudia momo do idia ania totona. Unai bamona taudia edia dokona be dika momokani. Idia ibounai be do idia mase hebou. 
“Badina be edia gaukara bona edia laloa lau diba. Bona lau be basileia idauidau bona gado idauidau taudia ibounai do lau haboua totona lau mai noho. Idia be do idia haboua mai, bona egu hairaina do idia itaia. 
“Lau ese toa ta idia edia huanai do lau atoa. Inai haida be mase amo do idia roho mauri, vadaeni idia be do lau siaia lao, tano idauidau dekenai. Unai tanodia, Tarasisi, Libia bona Lidia, diba bona peva diba momo taudia edia tano, bona Tubala bona Helene dekenai, bona kone tanodia gabu daudau dekenai, egu sivarai do idia kamonai lasi taudia, bona egu hairaina idia do itaia lasi taudia dekenai do idia lao. Idia ese bese idauidau edia huanai egu hairaina do idia gwauraia hedinarai. 
“Inai bese idauidau taudia ese emui varavara taudia be tano ibounai dekena amo do idia mailaia. Ierusalema, egu ororo helagana dekenai do idia mailaia, boubou gaudia, Lohiabada dekenai idia henia gaudia bamona. Hosi dekenai, kariota dekenai, bona treila dekenai, kamelo bona doniki dekenai danu. Do idia mailaidia namonamo, Israela taudia ese paraoa boubouna, mereki goeva momokani edia lalonai Lohiabada ena Dubu Helaga dekenai idia mailaia bamona. Lau Lohiabada lau hereva inai. 
Inai idau bese taudia haida be do lau abia hidi, bona hahelagaia taudia bona Levi taudia do lau halaodia.” 
Ma Lohiabada ia gwau, “Badina be guba matamatana bona tanobada matamatana, lau ese do lau karaia gaudia, be egu vairana dekenai do idia noho momokani hegeregerena, umui emui ladana, bona emui tubudia danu edia ladana do idia noho momokani, doko lasi. 
Hua matamatana ta ela bona hua matamatana ma ta, bona Sabati Dina ta ela bona Sabati Dina ma ta dekenai, taunimanima ibounai Ierusalema dekenai do idia mai, egu vairana dekenai do idia tomadiho. Lau Lohiabada lau hereva inai. 
“Bona unuseni dekena amo idia raka lao neganai, idia ese lau dekenai idia dagedage henia taudia edia mase tauanidia do idia itaia. Badina be biluga be do idia mase lasi, bona unai tauanidia ia gabua noho lahi be do ia bodo lasi. Bona taunimanima ibounai ese do idia itadia neganai, mai badu danu do idia lalodia.” 
