ISAIA.
35.
Taunimanima idia noho lasi tanona, bona tano kaukauna be do idia moale, bona palauapalaua be unai tano dekenai do idia tubu namonamo. 
Taunimanima idia noho lasi tano dekenai, palauapalaua do idia vara, bona mai moale bada danu ane do idia abia. Unai tano ena hairaina, be dohore Lebanona ena ororo bamona, bona tano ena goada be, Karamele bona Sarona edia goada hegeregerena. Taunimanima ibounai ese Lohiabada ena hairaina do idia itaia. Iena diaridiari badana, bona iena siahu do idia itaia. 
Edia imana idia manoka taudia do umui hagoadaia, bona edia tuina idia manoka taudia do umui durua. 
Gari bona laloa manoka taudia do umui hamaoroa, umui gwau, “Do umui goada, umui gari lasi! Dirava ia mai noho, umui do ia hamauria totona. Umui idia tuari henia taudia edia kerere davana do ia henia.” 
Matakepulu taudia ese do idia itaia diba, bona taia kudima taudia, be do idia kamonai diba. 
Edia aena idia dika taudia be do idia roho bona mavaru, bona hereva diba lasi taudia, be mai moale bada do idia boiboi. Tano kaukau dekenai, be sinavai do idia vara, bona edia ranu be, tano do ia heau hanaia lao. 
Miri tano mai ena siahu bada, be ranu gabuna do ia lao, bona tano kaukauna be gohu do ia lao. Uda sisia idia noho gabuna, be paripari momo gabuna, mai ena rei bona siriho do ia lao. 
Unai gabu dekenai, laolao dalana be do ia noho, iena ladana be do idia atoa, “Helaga Kara ena Dala.” Kara dika tauna ta ese, unai dala dekenai do ia raka lasi, bona kavakava tau dikadia ese, unai dala idia raka gwauraia taudia do idia hakaua kerere lasi. 
Laiona be unuseni do idia noho lasi. Dagedage gaudia be unai gabu dekenai do idia loaloa lasi. Lohiabada ese ia hamauria taudia sibona, be unai dala dekenai do idia raka. 
Lohiabada ese ia hoia lou taudia do idia giroa mai. Siona dekenai mai ane abia, bona mai moale bada danu do idia mai. Idia be do idia moale ela bona hanaihanai. Edia lalohisihisi bona taitai, be do idia ore momokani. 
