MAREKO.
5.
Davara unai kahanai kone dekenai idia kamokau, tano ladana Gerasa. 
Iesu ese vanagi ia rakatania neganai, mase guria gabuna dekenai noho tauna ta karaharaga ia mai ia dekenai. Lauma dikana ia noho inai tau lalonai. 
Taunimanima be hegeregere lasi idia dogoatao, bona idia kwatua diba lasi. Auri kwatua gaudia danu be hegeregere lasi. 
Nega momo auri kwatua gaudia dekenai iena imana bona iena aena idia guia, to imana bona aena kwatua gaudia ia makohia ore. Tau ta ese ia hamanadaia hegeregere lasi. 
Dina ibounai, hanuaboi danu, mase guria gabuna dekenai bona ororo dekenai, ia tai bona boiboi, bona iena kopina ia utua nadi dekenai. 
Daudau dekenai ia ese Iesu ia itaia, vadaeni ia heau Iesu dekenai bona ia tomadiho henia. 
Ia boiboi goada, “Dahaka oi ura karaia lau dekenai, Iesu, Dirava Ataiai Momokani ena Natuna? Dirava ena ladana dainai lau noinoi, lau oi hahisia lasi.” 
Badina Iesu ia hereva guna, ia gwau, “Vadaeni, lauma dikana e, inai tau oi rakatania, oi lao!” 
Bona Iesu ia gwau, “Oiemu ladana be daika?” Ia haere henia, “Lauegu ladana be Hutuma, badina ai be momo herea.” 
Ia noinoi goada Iesu dekenai, “Mani ai do oi lulua daudau lasi. Ai ura noho inai tano dekenai.” 
Unuseni ororo ta dekenai boroma momo herea idia aniani noho. 
Lauma dikadia ese Iesu idia noia, idia gwau, “Oi siaia ai boroma dekenai, bona boroma lalonai ai vareai.” 
Vadaeni Iesu ese idia ia siaia, bona lauma dikadia ese unai tau idia rakatania, idia lao vareai boroma lalonai. Nega tamona ororo dekena amo boroma idia heau diho lao, idia moru davara dekenai. Ibounai idia maloa, idia mase. Idia be 2000 bamona. 
Boroma naria taudia idia heau lao hanua, bona uma gabudia dekenai, unai sivarai idia gwauraia loaloa. Vadaeni taunimanima idia lao, dahaka ia vara gauna idia itaia. 
Idia mai Iesu dekenai, bona guna mai ena lauma dika momo tauna idia itaia, ia helai diho, mai dabua, bona iena lalona be namo lou. Vadaeni ibounai idia gari. 
Unai kara idia itaia taudia ese boroma bona lauma dikadia lulua sivarai idia hamaoroa hanua taudia dekenai. 
Vadaeni idia ese Iesu dekenai idia noinoi, edia tano do ia rakatania. 
Vanagi dekenai Iesu ia guia neganai, unai guna mai lauma dikadia tauna ese ia noinoi ia dekenai, ia gwau, “Lau ura loaloa oi danu.” 
Iesu ia gwau, “Lasi, oi lao oiemu varavara bona turana dekenai, Lohiabada ia bogahisihisi oi dekenai, bona oi ia hamauria sivarai do oi hamaoroa.” 
Vadaeni ia lao Hanua 10, unuseni ia ese Iesu ena kara ia dekenai ena sivarai ia harorolaia, taunimanima ibounai idia hoa bada. 
Iesu ese vanagi dekenai ia hanaia lou davara unai kahanai, vadaeni taunimanima momo idia haboua ia dekenai, ia be kone dekenai ia noho. 
Dubu ena lohia ta, iena ladana be Iairo, ese Iesu ia itaia neganai ia mai, ia tui diho Iesu ena aena badinai. 
Ia noinoi goada, ia gwau, “Egu natuna kekeni maragina be kahirakahira ia mase, lau noinoi, mani oi mai, oiemu imana oi atoa iena latanai, oi hamauria.” 
Iesu be dubu lohia tauna danu ia lao, taunimanima momo ese idia hagegea, bona momo be iena murinai idia raka. 
Taunimanima edia huanai be hahine ta. Inai hahine ia gorere lagani 12, iena gorere be rara moru. 
Muramura taudia momo ese iena gorere idia hanamoa gwauraia, to idia be hegeregere lasi. Iena moni bona kohu ia negea ore, to iena gorere be ia bada noho. 
Iesu ena kara sivarai ia kamonai. Unai dainai ia mai, taunimanima edia huanai ia vareai, Iesu ena dabua ia dogoatao. 
Badina be ia gwau, “Bema iena dabua sibona lau dogoatao, mauri do lau davaria.” 
Nega tamona rara gorere ia doko, hahine sibona ena lalona dekenai ia diba iena gorere ia ore. 
Iesu ia diba iena lalona dekena amo hamauria siahu ia lao murimuri dekenai, unai dainai ia giroa, taunimanima dekenai ia nanadaia, “Lauegu dabua daika ese ia dogoatao?” 
Iena diba tahua taudia idia gwau, “Taunimanima momo herea oi kahirakahira idia gini, idia dogoatao oi, badina dahaka oi gwau, ‘Daika ia dogoatao lau?’ ” 
To Iesu ia giroa, ia dogoatao tauna ia tahua. 
Unai hahine ia heudeheude mai gari danu, ia diba dahaka ia vara ia dekenai. Ia mai, ia tui diho Iesu ena vairanai, dahaka ia vara gauna ia hamaoroa ia dekenai. 
Iesu ia gwau, “Lauegu natuna, oiemu abidadama dainai, mauri oi davaria vadaeni, oi lao mai maino danu, bona oiemu gorere do oi davaria lou lasi.” 
Ia hereva noho neganai, dubu lohia tauna ena taudia haida be iena ruma dekena amo idia mai. Dubu lohia dekenai idia hamaoroa, idia gwau, “Oiemu natuna ia mase vadaeni. Badina dahaka hadibaia tauna dekenai oi noinoi noho?” 
To edia hereva Iesu ia kamonai neganai, ia hereva dubu lohia dekenai, ia gwau, “Oi gari lasi, oi abidadama henia sibona.” 
Taunimanima dekenai ia gwau, “Umui noho, Petero bona Iamesi bona iena tadina Ioane sibona mo idia mai lau danu.” 
Idia lao, dubu lohia ena ruma dekenai idia ginidae, unuseni Iesu ese ia itaia, taunimanima momo idia taitai bada bona lalohisihisi regena idia karaia noho. 
Ia raka vareai, ia nanadaia, “Badina dahaka umui boiboi bona tai momo? Kekeni ia mase lasi, ia mahuta.” 
Idia kiri ia dekenai, to Iesu ese idia ibounai ia lulua murimuri dekenai. Unai kekeni ena tamana bona sinana, bona iena bamona taudia sibona, ia hakaua lao kekeni ia hekure gabunai. 
Iesu ese kekeni ena imana ia abia, ia hereva henia, ia gwau, “Talita kumi,” (anina be, “Kekeni e, oi toreisi”). 
Nega tamona unai mase kekeni ese mauri ia davaria lou, ia toreisi bona ia raka. Iena laganai be 12. Ibounai idia hoa dikadika. 
Iesu ese sisiba goada ia henia idia dekenai, inai kara be taunimanima dekenai do idia hamaoroa lasi. Bona ia hereva, aniani sisina kekeni dekenai idia henia, ia ania. 
